OBK: More is steeds geldhoof, al bly sy geskors | Netwerk24
Deur Elvira Wood 20 November 2020 13:54
Die geskorste Matshepo More is steeds die finansiële hoof van die Openbare Beleggingskorporasie (OBK).
Matshepo More, finansiële hoof van die OBK. Foto: Verskaf
Abel Sithole, uitvoerende hoof van die OBK, het Vrydag in 'n aanlyn gesprek met die media oor die OBK se resultate twee keer gesê More is steeds in dié pos, hoewel sy ook steeds geskors is.
Die OBK het in Mei gesê More is in 'n tugverhoor onskuldig bevind aan die twee klagtes.
Sy bly egter geskors met volle betaling omdat sy by bewerings in die Mpati-verslag oor gebeure by die OBK betrek word. Dit beteken die OBK betaal haar minstens R574 654 per maand, gegrond op haar basiese salaris van R6,895 miljoen soos aangeteken in die OBK-jaarverslag vir 2019.
Sy word onder meer daarvan beskuldig dat sy 'n skikkingsmemo oor die OBK se beleggingstransaksie in Ayo Technologies onderteken het nog voordat die OBK se portefeuljebestuurskomitee die transaksie kon goedkeur.
Sedert die Mpati-verslag bekend gemaak is, het die OBK-direksie aangekondig dat hulle regter Yvonne Mokgoro aangestel het as hoof van 'n paneel kundiges om die OBK advies te gee oor hoe om die aanbevelings van die Mpati-kommissie tot uitvoering te bring.
More is in Maart verlede jaar geskors, en sit dus nou al 20 maande lank by die huis terwyl sy steeds vergoed word. Gegrond op haar 2019-vergoeding het sy nou reeds meer as R11 miljoen ontvang. Dit sluit kort- en langtermynaansporingsbetalings en ander byvoordele van meer as R3,7 miljoen uit wat sy ontvang het as deel van haar totale vergoedingspakket, soos blyk uit die OBK se 2019-jaarverslag.